อาคเนย์ฯยิ้มสู้ไม่หนีม็อบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

เผย3เดือนเบี้ยประกันโต20% เปิดสาขาใหม่5แห่งเรียกลูกค้า
โพสต์ทูเดย์ — อาคเนย์ประกันภัยเผยวันนี้เปิดทำงานตามปกติ 3 เดือนแรกยอดขายโต 20%
นายสมบัติ ปัญญามิตร ผู้ช่วยกรรมการผู้จัดการ สายงานการตลาด บริษัท อาคเนย์ประกันภัย เปิดเผยว่า บริษัทมีสำนักงานใหญ่อยู่ที่ถนนสีลม แต่ยังเปิดทำงานตามปกติในวันที่ 20 เม.ย. 2553 ซึ่งเป็นวันที่ทางกลุ่มแนวร่วมประชาธิปไตยต่อต้านเผด็จการแห่งชาติ (นปช.) ประกาศจะเข้าชุมนุมที่ถนนสีลม แต่จะมีการติดตามความเคลื่อนไหวอย่างใกล้ชิด โดยขณะนี้มีเจ้าหน้าที่ทหารและตำรวจคอยดูแลความเรียบร้อยอยู่ตลอดเวลา และคิดว่าคงไม่มีเหตุรุนแรง
สำหรับ 3 เดือนแรกที่ผ่านมา บริษัทมีลูกค้าซื้อประกันภัยทุกประเภทเพิ่มขึ้นจำนวนมาก ทำให้เบี้ยประกันภัยรับรวมในไตรมาสแรกทำได้ถึง 573 ล้านบาท เพิ่มขึ้น 20% เมื่อเทียบกับงวดเดียวกันของปี 2552 ที่มีเบี้ยรับรวม 479 ล้านบาท ถือว่าธุรกิจเติบโตสูงกว่าเป้าหมายที่วางไว้ว่าจะเพิ่มขึ้นประมาณ 15%
ทั้งนี้ ส่วนใหญ่ลูกค้าจะซื้อประกันภัยรถยนต์เป็นหลัก โดยมีสัดส่วนอยู่ที่ 72% ขณะที่ประกันภัยประเภทอื่นๆ อยู่ที่ 29% ซึ่งเพิ่มขึ้น 2% เนื่องจากมีลูกค้าที่ซื้อประกันอัคคีภัย ประกันภัยเครื่องจักร และประกันอุบัติเหตุส่วนบุคคลเพิ่มขึ้น
นายสมบัติ เปิดเผยว่า ฐานลูกค้าต่างจังหวัดเพิ่มขึ้น โดยสะท้อนผ่านยอดขายที่เข้ามาทางสาขา บริษัทนายหน้าประกันภัย และตัวแทน เพิ่มขึ้นทุกช่องทาง ซึ่งทางบริษัทได้เตรียมเสริมกำลังในการบริการหลังการขายเพื่อให้ครอบคลุมทุกพื้นที่
“ปีนี้จะเปิดสาขาใหม่ 5 แห่งทั่วประเทศ ซึ่งตอนนี้ขอทางสำนักงานคณะกรรมการกำกับและส่งเสริมธุรกิจประกันภัย (คปภ.) เปิด 2 แห่งก่อน ที่พัทลุง กับ สตูล และรับพนักงานสินไหมเพิ่มอีก 40 คน เพิ่มรถบริการรับแจ้งสินไหมเคลื่อนที่เป็น 20 คัน” นายสมบัติ กล่าว
นายสมบัติ กล่าวว่า สำหรับไตรมาส 2 บริษัทเริ่มทำตลาดผ่านห้างค้าปลีกเทสโก้ โลตัส ในการเสนอขายประกันภัยรถยนต์ประเภท 3 พลัส ซึ่งได้รับการตอบรับดีเกินคาด แม้ว่าจะไม่ได้ตั้งเป้าหมายยอดขายไว้ เนื่องจากเป็นช่วงทดลองทำตลาด แต่จากสถิติ 15 วันแรกที่ผ่านมาคิดว่าปีนี้น่าจะมียอดขายประมาณ 20 ล้านบาท
นอกจากนี้ ยังอยู่ระหว่างขออนุมัติออกกรมธรรม์การเดินทางไปทางประชาคมยุโรป เนื่องจากทางบริษัทได้รับการอนุมัติจากกลุ่มประชาคมยุโรปในการเข้าไปเสนอขายประกันการเดินทางให้กับประชาชนที่เดินทางไปยังกลุ่มประเทศดังกล่าว
“ส่วนที่คปภ.เชิญชวนให้ประชาชนมาทำประกันภัยจลาจล และก่อการร้าย ทางบริษัทยินดีที่จะขายเพิ่มหากประชาชนต้องการซื้อประกันดังกล่าว” นายสมบัติ กล่าว